Zelník, Štefan, poslanec NR SR (2018-09-13):
Ďakujem pekne za slovo. Vážené kolegyne, kolegovia, ja by som najprv odpovedal pani kolegyni Cigánikovej, pretože tak podprahovo naznačila, že naša, že som v nejakom konflikte záujmov, pretože som spolumajiteľom polikliniky a vytvárame zisk. Pani kolegyňa, zisk je ekonomická kategória a sú aj spoločnosti, ktoré zisk nevykonávajú, neni to problém nemať zisk. Musím povedať, musím povedať jedno, ak platíte a splácate úver a chcete investovať, bez zisku to nemôžete robiť. Do nákladov vám ide iba percento toho, čo platíte úrok, ale istinu musíte splácať zo zisku. A je to veľmi jednoduché si pozrieť, že či niekto ten zisk vyberá a rozdeľuje, alebo prídete do firmy a vidíte, či tá firma, v akom stave sa nachádza. Príďte, ukážem vám, ako to vyzeralo, a zistíte, že či teda ten zisk si niekto rozdeľoval, alebo že či sa to reinvestovalo. Môžem vám povedať, že 14 rokov robíme rekonštrukciu za pochodu a je to na tej poliklinike vidieť. Od obnovy striech, okien, zateplenia, výmeny elektriky, vody, kanalizácie cez prístrojovú techniku a tak ďalej. Takže; dobre. Bola tu stále kritika, že je to neštandardné a že nejaký poslanec si dovolí dať pozmeňujúci návrh a malo to ísť legislatívnym procesom. Koľko, prosím vás pekne, tých návrhov poslaneckých je tu v tomto parlamente bez toho, aby to niekto, teda prešiel tým procesom? Ja som napočítal okolo 50 nieže návrhov, ktoré vyndú pätnástkou, 50 návrhov zákona minimálne je ako poslaneckých, ktoré obchádzajú ten štandardný legislatívny proces. To vám vôbec nevadí! Ale že vy sa zamýšľate nad tým, že či môže niekto robiť ako u praktického lekára ako praktická sestra, že aký to bol vážny precedens, lebo sme zneužili nejaký rokovák, nejaké neviem čo, lebo sme to mali dať na medzirezortné pripomienkové konanie. No, prosím vás pekne, ak toto treba niekomu vysvetľovať, tak potom tu nemá čo v tej Národnej rade hľadať. A ja vám prečítam, pani kolegyňa, dostal som list od lekárky, ktorá robí na gynekologickej ambulancii. Tri roky zháňa ženskú sestru, nevie ju zohnať. Ale má bakalárku, klasickú sestru. A teraz sa pýtam, keďže je v normatívoch, že musí byť na gynekologickej ambulancii teda ženská sestra, čo má urobiť? Tak zavrieme ambulanciu kvôli tomu, lebo nemá ženskú sestru? To sme čo vyriešili? Ja sa spýtam z praktického dôvodu, nie raz sa stane, že lekár príde do práce a sestra mu oznámi, že má péenku alebo že má OČR-ku, a čo má urobiť, vy si myslíte, že v zástupe čakajú sestry? No robí sám. Podľa vás by mal zavrieť ambulanciu a povedať, prepáčte, ja nemôžem robiť, lebo nemám zdravotnú sestru. Aj mne je ľahšie, keď je perfektný kolektív, keď tam je tá zdravotná sestra a ja môžem vyšetrovať pacienta, ona mi urobí kopec vecí a môžem vyšetriť štyridsiatich pacientov. A keď tam tá sestra nie je, tak možnože ich vyšetrím 15 alebo 20. Ale hovoriť o tom, že prosím vás, že normatívy? Dobre, v Krompachoch zatvorili gynekologickú ambulanciu, dobre, lebo on tri roky sa snažil nájsť ženskú sestru, alebo si zoberie normálnu klasickú sestru, ktorá robila na chirurgii, robila na oddelení akútnej medicíny, ale nie je ženská sestra, a to vy hovoríte o tom, že to je ohrozenie poskytovania zdravotnej starostlivosti?! A je mi to ľúto, ale musím povedať jedno, teda je mi to ľúto, že to hovorí práve pani kolegyňa Cigániková, že a keby došlo k ohrozeniu, lebo to nie sú doštudovaní, nie sú dovzdelávaní, nie sú, že by to bolo ohrozenie zdravotnej starostlivosti. Pani kolegyňa, tak vám stačí päťminútové preškolenie a idete na operačný sál, bez problémov, ale človek, ktorý študuje štyri roky na strednej zdravotnej škole, nemôže podať tabletku. Lebo to nemáte pravdu, že tu nebola diskusia, tu bola diskusia o kompetenciách, rozšírení, kde komora povedala, zásadne nie, zásadne nemôže niekto podať tabletku, ktorý má strednú školu. Samotná odborníčka pre ošetrovateľstvo povedala, že asistenti sú tak dovzdelávaní, že sú prevzdelávaní na tú funkciu, veď ste boli na výbore. Nehnevajte sa na mňa, ak je komora sestier, teda pani Lazarová, proti tomu, aby vtedy zdravotnícky asistent po štyroch rokoch absolvovania strednej zdravotnej školy nemohol podať inzulín, nemohol podať fraxiparín, čo si bežne podávajú pacienti sami. Do dnešného dňa, si predstavte, že človek, ktorý absolvuje strednú zdravotnú školu, podľa dnešnej legislatívy nemôže pacientovi podať tabletku, ktorú lekár naordinuje. A vám sa zdá, alebo hovoríte, že znižujeme úroveň poskytovania zdravotnej starostlivosti v ambulanciách praktického lekára len preto, že tam bude stredoškolsky vzdelaný človek. Ja sa pýtam, aké veľké výkony robí na tej ambulancii? A bol som v debate na ministerstve zdravotníctva, keď som sa pýtal, že, prosím vás pekne, povedzte mi, že v čom teda to musí byť teda u toho praktického lekára, povedzte mi klasický príklad? Že keď sa teda mýlim, samozrejme, to sú argumenty. Ministerská sestra mi hovorí, že napríklad angína. Hovorím, čo prosím? Angína, vysvetlite mi to! No síce lekár napíše lieky, ale potom to hlavné, však ona ho musí edukovať, že pacient musí byť v posteli, že musí piť čaj. Na to potrebujeme vysokú školu?! Prosím vás, však si pozrite, aké bežné výkony robí tá zdravotná sestra na tej ambulancii, a prestaňme robiť okolo toho hystériu, že ako sa zníži úroveň poskytovania zdravotnej starostlivosti v rámci ambulancií. Samotné sestry hovoria, sme vyhorené. Majú pravdu, pretože mnohokrát suplujú za sanitárov, za ošetrovateľov, sú preťažené, vypisujú nezmyselné ošetrovateľské plány miesto toho, aby mohli byť pri pacientovi. Chýba nám podľa komory sestier okolo 2 500 až 3 000; podľa údajov ministerstva zdravotníctva, prepáčte; okolo 2 500 zdravotných sestier, podľa komory zdravotných, podľa komory sestier okolo 10 000, ale my ideme hovoriť o tom, že nejakým spôsobom chceme ohroziť status sestry, pretože ich chceme vymeniť za praktické sestry? Ale veď to neni predsa pravda! Ja keď mám šikovnú sestru na ambulancii, veď si s ňou musím rozumieť, čo by som ju menil! Veď to neni absolútne otázka finančná. Ak niekto upodozrieva mňa, že tuto je nejaký lobizmus alebo konflikt záujmov, pretože som spolumajiteľom polikliniky, ja chcem teraz vyhadzovať teraz sestry a chcem brať praktické sestry! Veď, prosím vás pekne, veď to môže napadnúť iba naozaj; viete, podľa seba súdim teba. Teda ja chcem poprosiť, aby naozaj sme; neštandardná situácia vyžaduje neštandardné postupy. Ja som si toho vedomý, že áno, pri nejakom zákone o omamných látkach dávame takýto pozmeňujúci návrh. Ale nesledujete každý deň, že sa nám zatvárajú oddelenia? To je pre nás víťazstvo? A jediná odpoveď od komory zdravotných sestier je aká? Zvýšte nám platy! Ja som za to, aby sme zvýšili platy aj sestrám, aj rehabilitačným pracovníkom, aj čo sú na biochémii, aj sanitárom, samozrejme. Ale keby sme dneska to hneď urobili, tak tie sestry jednoducho nemáme. Čiže robíme z toho nemožného to možné, že teda povieme, dobre, tak budeme mať na ambulancii, kde netreba až takú veľkú erudíciu ako napríklad na jednotke intenzívnej starostlivosti alebo na áre. No tak tie sestry, teda praktické sestry budú u toho obvodného doktora, stejne zodpovedný za tú liečbu je ten obvodný doktor, až extra nejaké veľké alebo zložité výkony medicínske tam nerobia. A môžme tie sestry nechať pre ústavnú zdravotnú starostlivosť. To je zlé? Či chceme naozaj sa tešiť tomu, že čím horšie, tým lepšie a budeme zatvárať oddelenia, ako sme toho svedkom? Máte teda nejaké iné riešenie? Veď ak budeme mať, veď nie sme proti vzdelávaniu sestier. Preto sme aj povedali, treba zvýšiť ten potenciál stredných zdravotných škôl a nech potom od nich, nech idú sa ďalej dovzdelávať. Ale treba povedať ešte jednu vec podstatnú. Na to, aby bola zdravotná sestra zdravotnou sestrou, nemusí mať vysokú školu. Podmienka Európskej únie je, aby mala 4 600 hodín. A za to, že tu sestry nie sú, je zodpovedná za to pani Lazarová, lebo tá presviedčala celú spoločnosť, že sestra môže byť iba vtedy sestra, ak bude mať vysokú školu. Čo neni absolútne pravda. Takže, bohužiaľ, prešvihli sme nejakých 10 – 12 rokov, kedy sme ten deficit, sme nemysleli na obnovu generačnú. A to sa týka sestier, to sa týka ale, samozrejme, lekárov. A teraz z toho, čo máme, iba z toho môžeme variť. Ďakujem za pozornosť.